Ehdotus NEUVOSTON PÄÄTÖS toimitusketjun turvallisuuteen liittyvää tulliyhteistyötä koskevan Euroopan unionin ja Kanadan välisen sopimuksen allekirjoittamisesta Euroopan unionin puolesta /* COM/2012/0143 final - 2012/0072 (NLE) */





PERUSTELUT 1. Ehdotuksen tausta EU:n ja Kanadan väliset tullisuhteet perustuvat tulliyhteistyöstä ja keskinäisestä avunannosta tulliasioissa tehtyyn sopimukseen[1], jäljempänä ”tulliyhteistyösopimus”, joka tuli voimaan 1 päivänä tammikuuta 1998. Kanadan rajapalveluvirasto (CBSA) ilmoitti joulukuussa 2005 olevansa halukas tiivistämään toimitusketjun turvallisuutta koskevaa yhteistyötä EU:n ja Kanadan välillä. Komission ja CBSA:n välillä päästiin näkemystenvaihdon perusteella yhteisymmärrykseen siitä, mitä EU:n ja Kanadan tulliyhteistyön tiivistämisestä tehtävän uuden sopimuksen soveltamisalaan voisi kuulua. Neuvosto antoi 26. marraskuuta 2009 päätöksen komission valtuuttamisesta aloittamaan neuvottelut Kanadan kanssa. Neuvottelut käynnistyivät toukokuussa 2011. Neuvottelujen tuloksena saatiin aikaan luonnos toimitusketjun turvallisuuteen liittyvää tulliyhteistyötä koskevasta Euroopan unionin ja Kanadan välisestä sopimuksesta, jäljempänä ”sopimusluonnos”, joka perustuu tulliyhteistyösopimukseen ja jolla laajennetaan sitä. Sopimusluonnoksella vahvistetaan oikeusperusta toimitusketjun turvallisuuteen ja riskinhallintaan liittyvälle EU:n ja Kanadan väliselle tulliyhteistyölle. Tämä tapahtuu esim. lujittamalla kansainvälisen kaupan logistiikkaketjun turvaamista koskevia tulliin liittyviä näkökohtia ja helpottamalla samanaikaisesti laillista kauppaa; vahvistamalla vähimmäisnormeja riskinhallintekniikoita ja niihin liittyviä vaatimuksia ja ohjelmia varten (siinä määrin kuin se on käytännössä mahdollista); pyrkimällä soveltuvin osin riskinhallintatekniikoiden, riskinormien, turvatarkastusten, konttien turvallisuuden ja kauppakumppanuusohjelmien keskinäiseen tunnustamiseen (esim. vastaavilla kauppaa helpottavilla toimenpiteillä); vaihtamalla tietoja toimitusketjun turvallisuutta ja riskinhallintaa varten tulliyhteistyösopimuksen 16 artiklassa ja sopimuspuolten asiaankuuluvassa lainsäädännössä määrättyjä tietojen luottamuksellisuutta ja henkilötietojen suojaa koskevia vaatimuksia noudattaen; perustamalla yhteyspisteitä tätä tarkoitusta varten; ottamalla soveltuvin osin käyttöön rajapinta tietojen, mukaan lukien saapumista tai lähtöä edeltävien tietojen, vaihtamiseksi; kehittämällä strategia, joka mahdollistaa tulliviranomaisten yhteistyön rahdintarkastuksen alalla, sekä toimimalla yhdessä (siinä määrin kuin se on käytännössä mahdollista) kaikilla monenvälisillä foorumeilla, joilla mahdollisesti otetaan esille toimitusketjun turvallisuuteen liittyviä kysymyksiä ja keskustellaan niistä. Sopimusluonnoksella laajennetaan tulliyhteistyösopimusta tämän 23 artiklan mukaisesti. Kyseisessä artiklassa määrätään, että sopimuspuolet voivat laajentaa tulliyhteistyösopimusta lisätäkseen tulliyhteistyötä ja täydentääkseen sitä erityisaloja tai -kysymyksiä koskevilla sopimuksilla. Tulliyhteistyösopimus säilyy sopimuspuolten välisen tulliyhteistyön yleisenä perustana. Sen institutionaalista rakennetta ehdotetaan laajennettavaksi siten, että se kattaisi myös sopimusluonnoksen. Käytännössä tulliyhteistyösopimuksen 20 artiklalla perustettu EU–Kanada-tulliyhteistyösekakomitea hallinnoi molempia sopimuksia. Sille annetaan valtuudet hyväksyä tarvittavat täytäntöönpanopäätökset sopimuspuolten kansallisen lainsäädännön mukaisesti[2] esim. riskinhallintekniikoiden, riskinormien, turvatarkastusten ja kauppakumppanuusohjelmien keskinäisestä tunnustamisesta. 2. Intressitahojen kuulemisen ja vaikutusten arvioinnin tulokset Jäsenvaltioita on kuultu neuvoston tulliliittotyöryhmässä. Vaikutusten arviointia ei tarvita. 3. Ehdotukseen liittyvät oikeudelliset näkökohdat Neuvostoa pyydetään hyväksymään päätös sopimusluonnoksen allekirjoittamiseen valtuuttamisesta perustuen Euroopan unionin toiminnasta tehdyn sopimuksen 207 artiklan 4 kohdan ensimmäiseen alakohtaan yhdessä sen 218 artiklan 5 kohdan kanssa. Ehdotus kuuluu yhteiseen kauppapolitiikkaan, jossa unionilla on yksinomainen toimivalta. Sen vuoksi toissijaisuusperiaatetta ei sovelleta. 4. Talousarviovaikutukset Ehdotuksella ei ole talousarviovaikutuksia unionin talousarvioon. 5. Muut Sopimusluonnos on yhdenmukainen niiden tavoitteiden ja toimien kanssa, jotka komissio on yksilöinyt EU:n sisäisen turvallisuuden strategian täytäntöönpanemiseksi[3]. Ehdotus neuvoston päätökseksi sopimusluonnoksen tekemisestä toimitetaan samanaikaisesti kuin tämä ehdotus neuvoston päätökseksi sopimusluonnoksen allekirjoittamisesta unionin puolesta. 2012/0072 (NLE) Ehdotus NEUVOSTON PÄÄTÖS toimitusketjun turvallisuuteen liittyvää tulliyhteistyötä koskevan Euroopan unionin ja Kanadan välisen sopimuksen allekirjoittamisesta Euroopan unionin puolesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 5 kohdan kanssa, ottaa huomioon Euroopan komission ehdotuksen, sekä katsoo seuraavaa: (1) Euroopan unionin ja Kanadan olisi laajennettava tulliyhteistyönsä koskemaan toimitusketjun turvallisuutta sekä siihen liittyvää riskinhallintaa, jotta kaikkien toimitusketjun vaiheiden turvallisuutta voitaisiin parantaa ja samalla helpottaa laillista kauppaa. (2) Tätä varten neuvosto valtuutti 26 päivänä marraskuuta 2009 komission käynnistämään neuvottelut Kanadan kanssa. Komissio on neuvotellut unionin puolesta sopimuksen toimitusketjun turvallisuutta ja siihen liittyvä riskinhallintaa koskevasta tulliyhteistyöstä. (3) Sopimus olisi allekirjoitettava unionin puolesta sillä varauksella, että sopimuksen tekeminen saatetaan päätökseen, ON HYVÄKSYNYT TÄMÄN PÄÄTÖKSEN: 1 artikla Hyväksytään unionin puolesta toimitusketjun turvallisuuteen liittyvää tulliyhteistyötä koskevan Euroopan unionin ja Kanadan välisen sopimuksen allekirjoittaminen sillä varauksella, että sopimuksen tekeminen saatetaan päätökseen. Allekirjoitettavan sopimuksen teksti on tämän päätöksen liitteenä. 2 artikla Neuvoston pääsihteeristö laatii täysivaltaisuutta osoittavan valtakirjan, jossa sopimuksen neuvottelijan nimeämä/nimeämät henkilö/henkilöt valtuutetaan allekirjoittamaan sopimus sillä varauksella, että sopimuksen tekeminen saatetaan päätökseen. 3 artikla Tämä päätös tulee voimaan [...]. Tehty Brysselissä Neuvoston puolesta Puheenjohtaja LIITE LUONNOS Euroopan unionin ja Kanadan välinen sopimus toimitusketjun turvallisuuteen liittyvästä tulliyhteistyöstä EUROOPAN UNIONI ja KANADA, jäljempänä ’sopimuspuolet’, jotka tunnustavat tarpeen parantaa Kanadan ja Euroopan unionin välisen toimitusketjun kaikkien vaiheiden turvallisuutta ja samalla helpottaa laillista kauppaa; panevat merkille pitkäaikaiset, läheiset ja tuloksekkaat suhteet Kanadan ja Euroopan unionin tulliviranomaisten välillä; tunnustavat, että näitä suhteita voidaan parantaa tiivistämällä konttien turvallisuuteen ja muuta toimitusketjun turvallisuuteen liittyvää yhteistyötä, joka perustuu niin paljon kuin on käytännössä mahdollista riskinhallintatekniikoiden, riskinormien, turvatarkastusten ja kauppakumppanuusohjelmien keskinäiseen tunnustamiseen; pyrkivät luomaan puitteet uusien yhteistyötapojen tutkimiselle, jotta voitaisiin kehittää tullialan tehokkuusetuja lisääviä toimitusketjun turvallisuuskäytänteitä, varmistaa toimitusketjun kaikkien vaiheiden turvallisuus ja helpottaa laillista kauppaa asianomaisten kauppayhteisöjen eduksi; pyrkivät kehittämään strategian, joka mahdollistaa Kanadan ja Euroopan unionin välisen yhteistyön rahdintarkastuksen alalla; ottavat lähtökohdaksi maailmankaupan turvaamista ja helpottamista koskevan Maailman tullijärjestön SAFE-kehyksen keskeiset osatekijät; viittaavat Kanadan ja Euroopan yhteisön tulliyhteistyötä ja keskinäistä avunantoa tulliasioissa koskevaan sopimukseen, joka tuli voimaan 1 päivänä tammikuuta 1998, jäljempänä ’tulliyhteistyösopimus’, ja haluavat laajentaa kyseisen sopimuksen soveltamisalaa tiettyä erityiskysymystä koskevalla sopimuksella tulliyhteistyösopimuksen 23 artiklan mukaisesti; panevat merkille, että tulliyhteistyösekakomitea perustettiin tulliyhteistyösopimuksen 20 artiklalla huolehtimaan tulliyhteistyösopimuksen moitteettomasta toiminnasta ja muun muassa toteuttamaan tarvittavat tulliyhteistyösopimuksen tavoitteiden mukaiset toimenpiteet tulliyhteistyötä varten ja tulliyhteistyösopimuksen laajentamista varten, jotta tulliyhteistyön tasoa voitaisiin syventää ja täydentää sitä erityisaloilla tai -kysymyksillä, OVAT SOPINEET SEURAAVAA: 1 artikla Tässä sopimuksessa ’tulliviranomaisella’ tarkoitetaan - Euroopan unionissa Euroopan komission toimivaltaisia yksikköjä ja Euroopan unionin jäsenvaltioiden tulliviranomaisia; - Kanadassa Kanadan nimeämää viranomaista, joka vastaa sen tullilainsäädännön hallinnoinnista. 2 artikla Sopimuspuolet tekevät yhteistyötä toimitusketjun turvallisuutta ja siihen liittyvää riskinhallintaa koskevissa kysymyksissä. 3 artikla Sopimuspuolet hallinnoivat tätä yhteistyötä omien tulliviranomaistensa kautta. 4 artikla Sopimuspuolet tekevät yhteistyötä a) kansainvälisen kaupan logistiikkaketjun turvaamista koskevien tulliin liittyvien näkökohtien vahvistamiseksi ja laillisen kaupan helpottamiseksi; b) vähimmäisnormien vahvistamiseksi, siinä määrin kuin se on käytännössä mahdollista, riskinhallintatekniikoita ja niihin liittyviä vaatimuksia ja ohjelmia varten; c) pyrkiäkseen soveltuvin osin riskinhallintatekniikoiden, riskinormien, turvatarkastusten, konttien turvallisuuden ja kauppakumppanuusohjelmien keskinäiseen tunnustamiseen esimerkiksi vastaavilla kauppaa helpottavilla toimenpiteillä; d) vaihtaakseen tietoja toimitusketjun kaikkien vaiheiden turvallisuutta ja riskinhallintaa varten; kaikkeen tämän sopimuksen mukaiseen tietojenvaihtoon sovelletaan tulliyhteistyösopimuksen 16 artiklassa määrättyjä tietojen luottamuksellisuutta ja henkilötietojen suojaa koskevia vaatimuksia sekä sopimuspuolten lainsäädännössä mahdollisesti määrättyjä luottamuksellisuutta ja yksityisyyden suojaa koskevia vaatimuksia; e) perustaakseen yhteyspisteitä toimitusketjun turvallisuuteen liittyvää tietojenvaihtoa varten; f) ottaakseen soveltuvin osin käyttöön rajapinnan tietojen, mukaan lukien saapumista tai lähtöä edeltävien tietojen, vaihtamiseksi; g) kehittääkseen strategian, joka mahdollistaa tulliviranomaisten yhteistyön rahdintarkastuksen alalla; h) toimiakseen yhdessä, siinä määrin kuin se on käytännössä mahdollista, kaikilla monenvälisillä foorumeilla, joilla mahdollisesti otetaan esille toimitusketjun turvallisuuteen liittyviä kysymyksiä ja keskustellaan niistä. 5 artikla Tulliyhteistyösopimuksen 20 artiklalla perustettu tulliyhteistyösekakomitea huolehtii tämän sopimuksen moitteettomasta soveltamisesta ja tarkastelee kaikkia sen soveltamisesta johtuvia kysymyksiä. Sille siirretään toimivalta tehdä päätöksiä tämän sopimuksen täytäntöönpanemiseksi sopimuspuolten kansallisen lainsäädännön mukaisesti riskinhallintatekniikoiden, riskinormien, turvatarkastusten ja kauppakumppanuusohjelmien keskinäiseen tunnustamiseen liittyvistä seikoista, kuten tiedonsiirrosta ja keskinäisesti hyväksytyistä etuuksista. 6 artikla Tulliyhteistyösekakomitea perustaa asianmukaiset mekanismit, mukaan lukien työryhmät, tukemaan sen toimintaa tämän sopimuksen täytäntöönpanossa ja erityisesti seuraavien toimien toteuttamisessa: a) tämän sopimuksen täytäntöönpanon mahdollisesti edellyttämien sääntely- tai lainsäädäntömuutosten yksilöiminen; b) tietojenvaihtomekanismien parantamiseksi tarvittavien toimenpiteiden yksilöiminen ja vahvistaminen; c) parhaiden käytänteiden yksilöiminen ja vahvistaminen, mukaan lukien rahdin sähköisiä ennakkotietoja koskevien vaatimusten yhdenmukaistamista tuonti-, vienti- ja kauttakulkulähetyksiä koskevien kansainvälisten standardien kanssa koskevat parhaat käytänteet; d) riskianalyysinormien määritteleminen ja vahvistaminen tiedoille, jotka tarvitaan Kanadaan tai Euroopan unioniin tuotavien, niiden alueilla uudelleenlastattavien tai niiden kautta kuljetettavien suuririskisten lähetysten yksilöimiseksi; e) riskinarviointinormien yhdenmukaistamiseksi tarvittavien toimenpiteiden määritteleminen ja vahvistaminen; f) sellaisten vähimmäisvalvontanormien ja -menetelmien määritteleminen, joilla kyseiset normit voidaan täyttää; g) normien tehostaminen ja laatiminen kauppakumppanuusohjelmille, joilla on tarkoitus parantaa toimitusketjun turvallisuutta ja helpottaa laillista kauppaa; h) konkreettisten toimien määritteleminen ja toteuttaminen riskinhallintekniikoiden, riskinormien, turvatarkastusten ja kauppakumppanuusohjelmien keskinäisen tunnustamisen mahdollistamiseksi esimerkiksi vastaavilla kauppaa helpottavilla toimenpiteillä. 7 artikla 1. Jos sopimuspuolten välillä syntyy ongelmia tai kiistoja tämän sopimuksen täytäntöönpanosta, sopimuspuolten tulliviranomaiset pyrkivät ratkaisemaan asian konsultoiden ja neuvotellen. 2. Sopimuspuolet voivat myös antaa suostumuksensa muihin riidanratkaisumenettelyihin. 8 artikla 1. Tätä sopimusta voidaan muuttaa sopimuspuolten kirjallisella sopimuksella. 2. Muutos tulee voimaan 90 päivän kuluttua siitä päivästä, jona diplomaattiteitse tapahtuvalla noottien vaihdolla on lähetetty toinen ilmoitus, josta käy ilmi, että sopimuspuolet ovat saattaneet päätökseen sopimuksen voimaantulon edellyttämät sisäiset menettelynsä. 9 artikla Tämä sopimus tulee voimaan sitä päivää seuraavan kuukauden ensimmäisenä päivänä, jona sopimuspuolet ovat ilmoittaneet toisilleen sopimuksen voimaantuloa varten tarvittavien menettelyjen päätökseen saattamisesta. 10 artikla 1. Tämä sopimus on voimassa rajoittamattoman ajan. 2. Kumpikin sopimuspuoli voi irtisanoa tämän sopimuksen ilmoittamalla siitä toiselle sopimuspuolelle diplomaattiteitse. 3. Tämä irtisanominen tulee voimaan sitä kuukautta seuraavan kuukauden ensimmäisenä päivänä, jona on kulunut kuusi kuukautta päivästä, jona toisen sopimuspuolen irtisanomisilmoitus on vastaanotettu. 4. Jos tämä sopimus irtisanotaan, kaikki tulliyhteistyösekakomitean päätökset pysyvät voimassa, jolleivät sopimuspuolet toisin päätä. Tämän vakuudeksi tätä varten asianmukaisesti valtuutetut allekirjoittajat ovat allekirjoittaneet tämän sopimuksen. Tehty …ssa … päivänä …kuuta 201… kahtena kappaleena bulgarian, englannin, espanjan, hollannin, italian, kreikan, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin ja viron kielellä, ja jokainen teksti on yhtä todistusvoimainen. EUROOPAN UNIONIN PUOLESTA KANADAN PUOLESTA [1] EYVL L 7, 13.1.1998, s. 38. [2] Neuvosto vahvistaa EU:n kannan tulliyhteistyösekakomitean oikeudellisesti sitoviin päätöksiin komission ehdotuksesta. [3] Ks. erityisesti komission tiedonanto Euroopan parlamentille ja neuvostolle ”EU:n sisäisen turvallisuuden strategia toteuttamissuunnitelma: viisi askelta kohti turvallisempaa Eurooppaa”, tavoite 4, toimi 3 (yhteinen riskinhallinta ulkorajat ylittäviä tavaroita varten), KOM(2010) 673 lopullinen.